মঙ্গলবার মার্কিন প্রেসিডেন্ট বারাক ওবামার সঙ্গে বৈঠকের সময়েই ভারতের প্রধানমন্ত্রী নরেন্দ্র মোদীকে ওই সুখবরটি দেওয়া হয় বলে কূটনৈতিক সূত্রে জানা গিয়েছে। এমটিসিআর-এর সদস্য হওয়ার ফলে ভারতও ৩০০ কিলোমিটারের বেশি দূর পাল্লার ক্ষেপণাস্ত্র বানাতে পারবে না। এমটিসিআর-এর সদস্য সবক’টি দেশই ভারতকে সদস্য করার ব্যাপারে তাদের সম্মতি জানিয়েছে। এর ফলে, বিদেশ থেকে সর্বাধুনিক মিসাইল প্রযুক্তি এ বার সহজেই কিনতে পারবে ভারত। নজরদারি চালানোর জন্য মার্কিন ড্রোন ‘প্রেডেটার’-এর ধাঁচে সম্পূর্ণ দেশীয় প্রযুক্তিতে ড্রোন বানানোর ক্ষেত্রেও ভারতকে আর কোনও আন্তর্জাতিক সমালোচনার মুখে পড়তে হবে না। শুধু তাই নয়, রাশিয়ার সঙ্গে যৌথ প্রযুক্তিতে ভারত ‘ব্রহ্মস’ নামে যে সুপারসোনিক ক্রুজ মিসাইলটি বানিয়েছে, তা তৃতীয় কোনও দেশকে বিক্রি করার ক্ষেত্রেও আর কোনও অসুবিধা হবে না।